‘বঙ্কিমদা’র পর ‘মান্তাগিনি’! বাংলার মনীষীর নাম ভুল উচ্চারণ সঞ্চালিকার

ওয়েব ডেস্ক : বঙ্কিমচন্দ্র চট্টোপাধ্যায়কে (Bankim Chandra Chatterjee) ‘বঙ্কিমদা’ বলেছিলেন প্রধানমন্ত্রী নরেন্দ্র মোদি (Narendra Modi)। তা নিয়ে সমালোচনার মুখে পড়েছিলেন তিনি। এবার প্রজাতন্ত্র দিবসের দিন দিল্লির কর্তব্য পথে ফের স্বাধীনতা সংগ্রামীর নাম উচ্চারণে বিভ্রাটের ঘটনা ঘটল। তা নিয়ে ফের একবার জোর সমালোচনা শুরু হয়েছে। এই ভিডিয়ো ইতিমধ্যে ভাইরাল হয়েছে সোশাল মিডিয়ায়। (ভিডিয়োর সত্যতা যাচাই করেনি কলকাতা টিভি)

৭৭ তম সাধারণতন্ত্র দিবসে কর্তব্য পথে গিয়েছিল বাংলার ট্যাবলো। সেই ট্যাবলোর সামনের দিকে ছিলেন বঙ্কিমচন্দ্র চট্টোপাধ্যায়। সঙ্গে তাতে দেখা গিয়েছিল কবিগুরু রবীন্দ্রনাথ ঠাকুরকে। এছাড়া ট্যাবলোয় ছিলেন নেতাজি সুভাষচন্দ্র বসু, বিবেকানন্দ, বিনয়-বাদল-দীনেশ, মাতঙ্গিনী হাজরার (Matangini Hazra) মতো বিপ্লবীদের মূর্তি। কিন্তু ট্যাবলোয় মাতঙ্গিনীর মূর্তির পরিচয় করাতে গিয়ে ‘মান্তাগিনি’ বলে সম্বোধন করেন সঞ্চালিকা। কিন্তু এর পরেও ভুল সংশোধন করেননি তিনি। যা নিয়ে জোর বিতর্ক শুরু হয়েছে।

আরও খবর : অ-হিন্দুদের ‘নো এন্ট্রি’! বড় সিদ্ধান্ত বদ্রীনাথ-কেদারনাথ কমিটির

মূলত, ‘বন্দে মাতরম’ গান সৃষ্টির ১৫০ বছর উপলক্ষে শীতকালীন অধিবেশনে বলতে গিয়ে বঙ্কিমচন্দ্র চট্টোপাধ্যায়েকে (Bankim Chandra Chatterjee) ‘বঙ্কিমদা’ বলেছিলেন প্রধানমন্ত্রী। যা নিয়ে গর্জে উঠেছিল বাংলা। বিজেপি বার বার বাংলার মনীষীদের অপমান করছে বলেও অভিযোগ উঠেছিল। তবে সেই অভিযোগ উড়িয়ে দিয়েছিল পদ্মশিবির। কিন্তু এবার মাতঙ্গিনী হাজরার নাম নিয়ে বিভ্রাট ঘটল।

তবে এই নাম বিভ্রাটকে কেউ ভালো চোখে দেখছেন না। নানা মহলে এ নিয়ে জোর আলোচনা শুরু হয়েছে। এর আগে বিজেপি সাংসদ দীনেশ শর্মা মাতঙ্গিনী হাজরাকে ‘মাতা গিনি হাজরা’ বলে উচ্চারণ করেছিলেন। তা নিয়ে সোচ্চার হয়েছিল তৃণমূল। তবে এ সব নিয়ে গেরুয়া শিবিরের তরফ থেকে এখনও কিছু বলা হয়নি।